Jørn Dohrmann (DF), 2006-01-13:
Det er jo en meget interessant diskussion, som har udviklet sig her i dag.
Jeg vil gerne takke Enhedslisten for, at vi får den her debat, som vi mener er meget relevant.
Først vil jeg dog lige opklare nogle ting, for hr. Eyvind Vesselbo sagde, at vi nok også ville tage æren for alt det, der er sket på miljøområdet fra 1985 og fremefter.
Det vil vi ikke, for Dansk Folkeparti blev jo først stiftet i 1995, så det ville nok være at tage munden lidt for fuld, hvis vi gjorde det.
Vi vil så også godt sige til fru Pernille Blach Hansen, at når man gerne vil have opbakning til et forslag til vedtagelse, som man fremsætter i Folketinget, så ville det være en god idé, at man ligesom sendte det rundt til samtlige partier, inden man stillede sig op på talerstolen og sagde: Se, hvad vi vil.
Man har ikke forelagt det for nogen andre, vi har i hvert fald ikke modtaget det.
Det kan være en fejl, det skal jeg ikke kunne svare på, men derfor vil jeg i hvert fald bare konkretisere det og sige, at vi ikke har haft mulighed for at se på det.
Ud over det vil jeg også godt sige til fru Pernille Blach Hansen: Jeg hørte ikke rigtig nogen konkrete ideer til, hvad man så ville gøre på det her område.
Der var en masse kritik af, hvad der var blevet gjort, og af, at man ikke gjorde nok og alt det her.
Men hvad ville man selv gøre?
Altså, fra Dansk Folkepartis side skal der i hvert fald ikke være nogen tvivl om, at vi ønsker at gøre nogle ting på det her område.
Derfor har vi også været med til at lægge pres på regeringen, bl.a. på partikelområdet, som er et af de områder, som har været meget diskuteret i dag.
Vi har afsat 30 mio. kr. til, at busser, lastbiler og den slags kunne søge tilskud til netop partikelfiltre for at få partiklerne ud af byerne, bl.a. København.
Vi kunne så konstatere, at der ikke rigtig var et aftræk på de penge, som vi havde afsat.
Der var kun udmøntet 3 mio. kr., så der er stadig væk 27 mio. kr.
Vi mener, at det skal laves lidt om, og at der skal fokuseres noget mere på det her problem.
Men det er ikke sandt, at vi ikke gør noget på området, for når vi indgår et finanslovforlig, hvor vi fjerner afgiften netop på partikelfiltre til personbiler, er det igen et skridt i retning af, at Dansk Folkeparti lægger pres på regeringen.
Jeg vil også godt sige, at den her rapportbog fra Danmarks Miljøundersøgelser jo ikke kan stå alene.
Derfor vil det også være relevant, at man, når den danske stat i et eller andet omfang får bygget nye skibe, tænker ind, at de så indgår i et beredskab for at kunne være med til forureningsbekæmpelse.
Det kunne være et element, man kunne bruge på det her område for at få en mere effektiv forureningsbekæmpelse, hvis uheldet sker en dag i de danske farvande.
Det er ikke kun Forsvarsministeriet, der skal tage det her initiativ, men så sandelig også Miljøministeriet, der skal afsætte en sum penge netop til den her form for bekæmpelse.
Men der er jo masser af andre områder, hvor vi kunne være bedre.
Vi skal have større fokus på det område.
Med hensyn til beskæftigelsen ved vi også godt, at de danske virksomheder gør en enormt stor indsats bl.a. i Kina, hvor de har et godt samarbejde med kineserne.
Nu var jeg selv så heldig at være med i Kina, hvor vi havde en dialog med både regeringen og virksomhederne, så der fik vi virkelig en fornemmelse af, at vi kunne gøre en forskel.
De kunne lære noget af, hvad vi har gjort herhjemme.
Vi skal videreudvikle os, og vi skal være med til at gøre noget, bl.a. med biobrændsel.
Hvorfor har man ikke fra dansk side lagt lidt mere pres på, så vi måske også fik indført mere udnyttelse af de brakmarker, der ligger ude i det danske land, hvor vi kunne have bioenergi, altså biodiesel for den sags skyld?
Så man kan sige, at med mange små initiativer kan vi nå utrolig langt, det tror jeg på, og derfor synes jeg, at det er utrolig vigtigt, at vi bliver ved med at lægge pres på regeringen og så samarbejder i hele Folketinget for at få det størst mulige udbytte.
Dermed vil jeg afslutte i første runde.
Nu kan jeg se, at den røde lampe lyser.